Η **Άννα-Μισέλ Ασημακοπούλου** (Νέα Υόρκη, 27 Μαρτίου 1967) είναι Ελληνίδα οικονομολόγος και νομικός, ευρωβουλευτής της Νέας Δημοκρατίας, πρώην βουλευτής Β' Αθηνών και Τομεάρχης Ψηφιακής Πολιτικής, Τηλεπικοινωνιών και Ενημέρωσης του κόμματος.

Βιογραφικά στοιχεία
-------------------

Γεννήθηκε το 1967 στη Νέα Υόρκη, πρωτότοκη κόρη του καθηγητή πυρηνικής φυσικής Παναγιώτη Ασημακόπουλου, που καταγόταν από την Πύλο της Μεσσηνίας. Ο Παναγιώτης Ασημακόπουλος ήταν συμμαθητής στη Σχολή Αναβρύτων με τον τέως βασιλιά Κωνσταντίνο Β΄ της Ελλάδας, ο οποίος αργότερα έγινε νονός της Άννας-Μισέλ μαζί με τη σύζυγό του, Άννα-Μαρία.

Τα πρώτα χρόνια της ζωής της τα έζησε στο Παλαιό Φάληρο στην Αττική, ενώ στη συνέχεια με την οικογένειά της μετακόμισε στα Ιωάννινα, όταν ο πατέρας της εξελέγη καθηγητής Πυρηνικής Φυσικής στο Πανεπιστήμιο Ιωαννίνων.

Σπούδασε Οικονομικά στο Bryn Mawr College της πολιτείας της Πενσυλβάνια στις Ηνωμένες Πολιτείες Αμερικής και Νομικά με ειδίκευση στις Διεθνείς Νομικές Σχέσεις στο Πανεπιστήμιο Κορνέλ στην πολιτεία της Νέας Υόρκης. Έλαβε περαιτέρω εξειδίκευση στη Νομική Σχολή στο Πανεπιστήμιο της Μαδρίτης στην Ισπανία και στο Institut d'Études Françaises d'Avignon στη Γαλλία.

Επαγγελματική δράση
-------------------

Η Άννα-Μισέλ Ασημακοπούλου εργάστηκε ως δικηγόρος στη Νέα Υόρκη, με εξειδίκευση στις χρηματοπιστωτικές συναλλαγές και το διεθνές τραπεζικό δίκαιο και εξακολουθεί να είναι μέλος του Δικηγορικού Συλλόγου Νέας Υόρκης.

Επέστρεψε στην Ελλάδα στις αρχές της δεκαετίας του 1990, όπου και διηύθυνε το μη κερδοσκοπικό Ίδρυμα ΕΓΝΑΤΙΑ ΗΠΕΙΡΟΥ, στα Ιωάννινα με αντικείμενο την Περιφερειακή Ανάπτυξη, τις Τεχνολογίες Πληροφορικής και Επικοινωνιών και τα Ευρωπαϊκά Προγράμματα. Παράλληλα, εργάστηκε ως εμπειρογνώμονας της Ευρωπαϊκής Επιτροπής για την αξιολόγηση Ευρωπαϊκών Προγραμμάτων όπως επίσης και στον ιδιωτικό τομέα σε εταιρείες συμβούλων στις Βρυξέλλες και στο Λουξεμβούργο.

Πολιτική σταδιοδρομία
---------------------

Ξεκίνησε να ασχολείται με τα κοινά το 2007 όταν και εξελέγη Δημοτική Σύμβουλος Ιωαννίνων με τον συνδυασμό του Νίκου Γκόντα. Κατά το διάστημα της Αυτοδιοικητικής της θητείας διετέλεσε αντιδήμαρχος Ευρωπαϊκών Προγραμμάτων, εκπρόσωπος Τύπου της Δημοτικής Αρχής και αντιπρόεδρος του Δημοτικού Περιφερειακού Θεάτρου Ιωαννίνων ενώ συμμετείχε ακόμη στο Δ.Σ. της Δημοτικής Επιχείρησης Ύδρευσης και Αποχέτευσης Ιωαννίνων και εκπροσωπούσε τον Δήμο Ιωαννιτών στο Κέντρο Παραδοσιακής Βιοτεχνίας Ιωαννίνων. 

Στις βουλευτικές εκλογές του Ιουνίου 2012 εξελέγη με το κόμμα της ΝΔ βουλευτής Ιωαννίνων, ούσα η πρώτη γυναίκα βουλευτής που είχε εκλεγεί ποτέ στον νομό.  Ορίστηκε, το 2013, από τον τότε πρωθυπουργό και πρόεδρο της ΝΔ, Αντώνη Σαμαρά, Εκπρόσωπος Τύπου της Νέας Δημοκρατίας καθώς και Επικεφαλής της Επιτροπής Παραγωγής Πολιτικού Έργου Ιδεολογίας στο 9o Συνέδριο της NΔ. 

Στις εκλογές του Ιανουαρίου και του Σεπτεμβρίου του 2015 εξελέγη βουλευτής στη Β΄ Αθηνών με το κόμμα της ΝΔ. Κατά τον πρώτο χρόνο της θητείας της ως βουλευτής Β' Αθηνών διετέλεσε τομεάρχης Δημοσιονομικής Πολιτικής. Αργότερα και υπό την προεδρία του Κυριάκου Μητσοτάκη ανέλαβε καθήκοντα τομεάρχη Ανάπτυξης και Ανταγωνιστικότητας (Ιανουάριος 2016 - Νοέμβριος 2016), ενώ πρόσφατα ανέλαβε τον νέο τομέα Ψηφιακής Πολιτικής, Τηλεπικοινωνιών και Ενημέρωσης για τη ΝΔ.

Στις 25 Απριλίου του 2019 παραιτήθηκε από βουλευτής, λόγω της υποψηφιότητάς της στις ευρωεκλογές του 2019.

Η Άννα-Μισέλ Ασημακοπούλου είχε υποστηρίξει έντονα την αθωότητα του κατηγορούμενου για ασέλγεια κατά ανηλίκου Νίκου Γεωργιάδη.

Παραπομπές
----------

1. ↑  «Αννα-Μισέλ: «Ο άντρας μου ήθελε να με τελειώσει πολιτικά»». *ProtoThema*. 11 Αυγούστου 2014. Ανακτήθηκε στις 26 Μαρτίου 2024.
2. ↑  «EGNATIA EPIRUS Foundation / Ιδρυμα ΕΓΝΑΤΙΑ ΗΠΕΙΡΟΥ». *www.egnatiaepirusfoundation.gr*. Ιδρυμα ΕΓΝΑΤΙΑ ΗΠΕΙΡΟΥ. Αρχειοθετήθηκε από το πρωτότυπο στις 6 Μαΐου 2017. Ανακτήθηκε στις 13 Μαρτίου 2017.
3. ↑
4. ↑  «Η Άννα Μισέλ Ασημακοπούλου νέα εκπρόσωπος Τύπου της Ν.Δ.». news247.gr. Ανακτήθηκε στις 19 Ιουνίου 2015. [*νεκρός σύνδεσμος*]
5. ↑  Newsroom. «Παραιτήθηκε από το βουλευτικό αξίωμα η Άννα - Μισέλ Ασημακοπούλου». *Documento*. Ανακτήθηκε στις 7 Μαΐου 2019.
6. ↑  Newsroom. «Η Άννα Ασημακοπούλου υπερασπίζεται τον Νίκο Γεωργιάδη που κατηγορείται για εμπλοκή σε κύκλωμα παιδεραστίας (Video)». *Documento*. Ανακτήθηκε στις 23 Νοεμβρίου 2019.

Εξωτερικοί σύνδεσμοι
--------------------

* Επίσημη ιστοσελίδα της Άννας-Μισέλ Ασημακοπούλου

|  |  |  |  |  |
| --- | --- | --- | --- | --- |
| 

| π • σ • ε
Ευρωβουλευτές Ελλάδας (2019-2024) |
| --- |
|  |
| 
* Κώστας Αρβανίτης
* Άννα-Μισέλ Ασημακοπούλου
* Ελίζα Βόζεμπεργκ
* Αλέξης Γεωργούλης
* Θοδωρής Ζαγοράκης
* Εύα Καϊλή
* Μανώλης Κεφαλογιάννης
* Πέτρος Κόκκαλης
* Στέλιος Κούλογλου
* Έλενα Κουντουρά
* Στέλιος Κυμπουρόπουλος
* Γιώργος Κύρτσος
* Θανάσης Κωνσταντίνου
* Γιάννης Λαγός
* Βαγγέλης Μεϊμαράκης
* Λευτέρης Νικολάου – Αλαβάνος *(αντικατέστησε την Σεμίνα Διγενή)*
* Κωνσταντίνος Παπαδάκης
* Δημήτρης Παπαδημούλης
* Νίκος Παπανδρέου *(αντικατέστησε τον Νίκο Ανδρουλάκη)*
* Μαρία Σπυράκη
* Εμμανουήλ Φράγκος *(αντικατέστησε τον Κυριάκο Βελόπουλο)*
 |  |

 |